Publication: Magyar Közlöny
Issue: MK-2000-88 (Year: 2000, Number: 88)
Era: 1990-2004
Section: 2000-ben harmadszorra kerül sor arra, hogy az 1997. évi XXXI. törvény 11. §-a szerint az országgyűlési biztosok
Paragraph Index: 488

1999. év tapasztalatai megerősítenek minket abban, hogy súlyosan sérti a gyermeki jogokat a beilleszkedési gondokkal küzdő antiszociális, személyiségzavaros, rendszeresen csavargó gyermekek megfelelő ellátásának a hiánya. Továbbra sincsenek olyan speciális otthonok, amelyek megfelelő személyi és tárgyi feltételekkel rendelkeznének e gyermekek társadalmi integrációjának elősegítésére. Nagyon sürgető feladatnak tartjuk ezért gyermekotthonokban élő gyerekek helyzetének áttekintését és a speciális problémáik folyamatos „kezelésére” alkalmas intézmények felállítását. Az új gyermekvédelmi törvény kötelezően előírta a gyermekjóléti szolgálatok létrehozását. Több esetben tapasztaltuk, hogy e szolgálatok határidőre nem alakultak meg, illetve olyan tárgyi és személyi feltételek között működnek, melyek nem biztosítják a célul kitűzött feladatok megvalósíthatóságát. A gyermekek jogainak védelme érdekében ilyen gyakorlatot visszásnak minősítettünk. Az intézményi struktúra más tekintetben is sértheti a gyermekek alkotmányos jogait. 1999-ben több panasz érkezett a nevelőszülői jogviszony rendezetlensége, illetve átalakítása miatt az országgyűlési biztosokhoz. E tárgyban folytatott vizsgálataink során megállapítottuk, hogy a hivatásos nevelőszülői munkaviszonyt megszüntető döntések csökkenthetik a feladatot vállalók számát és ezzel veszélybe kerülhet az a törvényben rögzített elv, miszerint az ideiglenes hatállyal elhelyezett, az átmeneti és tartós nevelésbe vett gyermekek számára az otthont nyújtó ellátás legfőbb formája a nevelőszülő. Ennek következtében a gyermekek alkotmányos joga is sérülhet, hiszen a hivatásos nevelőszülői státus megszüntetése miatt a munkabérben már nem részesülő nevelőszülőtől a gyermekek visszakerülhetnek a gyermekotthonokba. Továbbra is kiemelt helyet foglalnak el vizsgálatainkban a gyermekintézmények megszüntetése miatti panaszok. Az ilyen ügyekben általában akkor állapítunk meg visszásságot, ha a gyermekek ellátását biztosító intézményt anélkül szüntetik meg, hogy az alapellátásról más formában gondoskodnának. 2000-ben átfogó vizsgálatot folytattunk a külföldi gyermekek örökbe fogadásának tárgyában. Minden gyermekre nézve megállapítottuk azt, hogy a családhoz, a megfelelő testi, szellemi és erkölcsi fejlődéshez és gondoskodáshoz való joga súlyosan sérült, ha éveken át azért nevelkedett intézetben, mert az ügyében eljárni köteles szervek elmulasztották a szükséges intézkedéseket. Az országos felmérés megállapította azt, hogy a gyermekvédelmi intézetekben évek óta több száz rendezetlen jogállású külföldi állampolgárságú gyermeket nevelnek. Ezekben az ügyekben a gyámhatóságok általában bizonytalanul járnak el. Több ügyben a külföldi hatóságok megkeresése és a gyámság átvétele elmaradt. Észleltük az egységes irányítás hiányát, az intézkedések összehangolatlanságát. A gyermekek jogainak súlyos sérelmeként értékeltük azt a tényt, hogy a hatóságok több esetben — központi intézkedésre hivatkozva — e gyermekek bizonytalan és rossz körülmények közé történő hazatelepítését részesítették előnyben, a gyermekek érdekeinek jobban megfelelő örökbefogadás helyett. A vizsgálattal összefüggésben általános, a vizsgálat keretein túlmutató gondként jelentkezett az anonim módon történő szülés lehetőségének hiánya. A gyermekek élethez és megfelelő testi, lelki és szellemi fejlődéshez való jogának érvényesítése érdekében szükségesnek tartjuk a név nélküli szülés lehetőségének megteremtését. Természetesen a gyermek családhoz való joga az állam számára nem teremt abszolút kötelezettséget. Az állam különböző hatóságaitól azonban elvárható, hogy mindent megtegyenek ennek az elvnek az érvényesítése érdekében. Az országgyűlési biztosnak több olyan ügyben is el kellett járnia, amikor a hatóságok nem tettek eleget e kötelezettségüknek és ezáltal sérült a gyermekek családhoz való alkotmányos joga. Több esetben megállapítottuk, hogy a gyámhatóságok formális ügyintézése és az eljárás elhúzódása a gyermekek érdekeinek sérelmét okozta. Amennyiben lehetőség van a vérszerinti családban történő gondozásra, az országgyűlési biztos álláspontja szerint az államnak minden rendelkezésre álló eszközzel ezt kell elősegítenie, és az intézeti nevelés elrendelésére csak akkor kerülhet sor, ha semmilyen más megoldás nincs. Vizsgálataink szerint súlyos problémát okoz a gyermekbántalmazás felderítetlensége és megelőzésének hiánya. A gyermekbántalmazás fogalmába beleértjük a fizikai, a szexuális, az érzelmi erőszakot, valamint az elhanyagolást. 2000/88/II. szám A bántalmazással szembeni küzdelem szabályozása többé-kevésbé megfelelőnek tekinthető. Az Alkotmányon kívül kifejezetten tiltja az ilyen jellegű erőszakot a gyermekvédelmi törvény is, mely szerint a gyermeknek joga van emberi méltósága tiszteletben tartásához, a bántalmazással — fizikai, szexuális vagy lelki erőszakkal — az elhanyagolással és az információs ártalommal szembeni védelemhez. Külön meg kell említeni még a közoktatási törvényt, melynek 10. §

Source: https://magyarkozlony.hu/hivatalos-lapok/63892c428cf7f1b210cc6c71652ac2f56b85705e/dokumentumok/98a4f1bd82a98352d2f45a14582d24042e49826a/letoltes